Kleinboer het ’n sterk aanwesigheid as prosaskrywer in Afrikaans. Min debuutromans het al soveel agting én gesprek ontlok as Kontrei (2003), wat die daaropvolgende jaar as die eerste wenner van die Jan Rabie-Rapportprys aangewys is.
In sy drie romans tot op datum – Kontrei, Werfsonde (2012) en Hierdie huis (2017) – ontgin Kleinboer sy bestaan in Yeoville met sy swart vrou, Lungi, en hul kind. Ook sy besoeke aan dames van die nag word sonder skroom beskryf. Hierdie kontrei van die verlooptes en afvalliges is aanwesig in al sy stories, wat deurgaans eerlik en direk vertel word. Tog bly sy ruimte ’n boerewerf in Yeoville waar die honde altyd blaf.
En dit is inderdaad hoe ’n mens Kleinboer se werk moet benader. Ondanks sy bestaan as buitestander en afvallige vind ’n mens in sy werk telkens verwysings na sy Calvinistiese jeug en die impak van die kerk en sosialisering. In “Sunlight” word sy mond met seep uitgewas deur die vaderfiguur:
Ook die verhouding met die vader, die ou patriarg wat staan vir die Kerk en ou Afrikaner-waardes, loop regdeur sy werk.
“Nie ’n gedig nie, net opgetjopte prosa” lui die titel van ’n vers op bl. 10 asof die digter weet lesers gaan krities kyk na sy poësie.
Kleinboer ken voorts die tradisie van liefdesgedigte en ’n wye belesenheid is opvallend. Hier vind ’n mens ’n spel met die geliefde wat nie Afrikaans magtig is nie, maar die leser begryp hoe belangrik hierdie vrou vir hom is. Al is hy dan geen liefdesdigter nie, word hy tog een (bl. 36):
Hy dryf verder dikwels die spot met sy drank- en rookgewoonte. Grensoorskrydende ervarings soos besoeke aan die dokter en gesprekke oor die private dele mag vir sommige ontstellend wees, maar hy verpak dit met humor en ironie, soos op bl. 75:
’n Aweregse blik op die wêreld en ’n sardoniese aanslag is opvallend. Hierdie gedig op bl. 91 is skaterlag-materiaal:
Van my beste vriende is groen pyltjies en bruin bottels is ’n lywige digbundel vol praatverse waarin die digter dikwels in ’n selfgesprek gewikkel is. Dít wat oënskynlik maklik lyk, sit vol woordspeletjies . . .